open-index/open-wikipedia-markdown huggingface dataset:
Djuna Barnes

**Djuna Barnes** (12. juuni 1892 Cornwall on Hudson, Orange'i maakond, New Yorgi osariik – 18. juuni 1982 New York) oli Ameerika Ühendriikide modernistlik kirjanik ja ajakirjanik.

1912. aastal kolis ta koos emaga New Yorki. Tal oli suur lugemus, kodunt kaasa saadud kirjutamis- ja joonistusoskus, samas ametlikku kooliharidust tal praktiliselt ei olnud. New Yorgis õppis ta kunsti ja kirjutas lühiproosat. 

Tema esimeseks töökohaks sai ajaleht Brooklyn Daily Eagle, hiljem tegi ta kaastööd paljudele New Yorgi ajalehtedele ja ajakirjadele, sealhulgas Vanity Fairile ja The New Yorkerile. Tema sõprade hulka kuulusid Peggy Guggenheim, James Joyce, Ezra Pound, Natalie Clifford Barney, Gertrude Stein, Berenice Abbott, Sylvia Beach, Edward Estlin Cummings ja Eugenio Montale. 

Aastatel 1921–1930 elas ta Pariisis. 1930. aastatel viibis ta Inglismaal, New Yorgis, Pariisis ja Põhja-Aafrikas, oktoobris 1939 pöördus tagasi New Yorki.

## Ilukirjanduslooming
1915. aastal ilmus Djuna Barnesi esikraamatuna illustreeritud luulekogu "The Book of Repulsive Women". 

Pariisi-perioodil valmisid ja ilmusid ka lesbiteemasid käsitlev teos "Ladies Almanack" (1928, toona pseudonüümi A Lady of Fashion all ja poolsalaja nurgataguses kirjastuses), mida on tunnustatud "Nightwoodi" kõrval tema teise tähtteosena, ning romaan "Ryder" (1928), millest sai hiljem lühikeseks ajaks New York Timesi bestseller, ja "A Night Among the Horses" (1929). 

1936. aastal ilmus Inglismaal tema peateos – romaan "Nightwood", mida võib pidada üheks lesbikirjanduse teerajajaks ja homoseksuaalsete suhete põranda alt välja toojaks. Romaan pälvis küll kohe kiidusõnu kirjanduskriitikutelt, kuid laiemat lugejaskonda esialgu ei leidnud. Ka teose esmatrüki üllitanud eksklusiivne Farber and Farberi kirjastus oli pettunud ja leidis toona, et autorile selle eest vaid 43 naela honorariks maksta on täiesti piisav. Umbes sama leige vastuvõtu ja võõristuse osaliseks sai algul teose 1937. aastal USA-s ilmunud väljaanne. Kuid ometi hakkas teos oma elu elama sellest vaimustunud feministlikes ringkondades ning jõudis seejärel ringiga nn tavalugeja huviorbiiti. Et tsensuur ei hakkaks teose levikut takistama, lihvis Barnesi ihutoimetajaks saanud T. S. Eliot isiklikult teose liigjulgeid seksistseene ja religioosseid ringkondi pahandada võivat sõnakasutust uute trükkide tarbeks leebemaks. 2016. aastal ilmus romaan eesti keeles Loomingu Raamatukogus Krista Mitsi tõlkes pealkirjaga "Öömets". 

Tema hilisema loomeperioodi üks kaalukamaid teoseid on raevukas värssnäidend "The Antiphon" (1958). 

Barnesi kirjutatud viimaseks raamatuks jäi taas luulekogu, suuresti luule lühivormidest koosnev "Creatures in an Alphabet" (1982), milles kirjanik ülistab avarat silmaringi ja teadmiste süstematiseeritust.

## Tunnustus
*1959 – valiti Ameerika Kunstide ja Kirjanduse Akadeemia tegevliikmeks
Parempopulism

**Parempopulismiks** nimetatakse mitmesuguseid Euroopa parempoolseid poliitilisi voole, mille esindajad tunnistavad demokraatiat ning kellele on tüüpiline immigrantide, Euroopa Liidu ja etableerunud parteide populistlik vastustamine. Tüüpilised jooned on ka meritokraatliku ühiskonnakorra nõudmine, kristliku õhtumaa ja rahvuskultuuri rõhutamine, millega sageli kaasnevad *[[law and order]]*'i poliitika nõudmine rahvusele kahjulikuks või ohtlikuks peetavate inimeste ning liiga liberaalseks ja paindumatuks peetavate olemasolevate riigistruktuuride ja otsustamisprotseduuride vastu.

Parempopulistlikud liikumised ja parteid on tekkinud Lääne-Euroopas alates 1970. aastate lõpust ning on 1990. aastatel kanda kinnitanud ka Ida-Euroopa riikides. 

Parempopulistid väidavad, et nad esindavad "vaikivat enamust", kelle huve etableerunud parteid ignoreeriksid, eelistades immigrantide ja rahvusvähemuste huve. Nii on parempopulism suunatud ühiskonna vähemuste ja poliitilise klassi vastu, pidades viimast korrumpeerunuks, võimuahneks ja rahvast kaugeks. Nad eeldavad, et on olemas tõeline rahva tahe, mis tuleb lihtsalt ilmsiks tuua.

Erinevalt sõjajärgsetest neofašistlikest ja lepingurevisionistlikest parempoolsetest parteidest puudub parempopulismil Saksamaa *[[Völkisch]]*-liikumisele omane maailmapilt; klassikalise rassismi asemel on pigem kultuuriline rassism. Parempopulism ei vastusta ka demokraatlikku süsteemi, küll aga kaldub varjatult vastustama mõningaid demokraatia elemente, nagu pluralism, vähemuste kaitse või usuvabadus. Parempopulistlikud parteid ja organisatsioonid on enamasti opositsioonis ning sõnastavad avalikkusele suunatud plakatlikke maksimumnõudmisi. 

Osa politolooge näeb parempopulismis äärmusparempoolsuse uuenemisliikumist, mis on reaktsioon ühiskondlikele, poliitilistele ja majanduslikele muutustele alates 1970. aastatest. Nende arvates kõnetavad parempopulistlikud parteid inimeste hirmu moderniseerumise, globaliseerumise ja teiste murrangute ees ning vastavad neile selgete ühekülgsete loosungitega, mis süüdistavad raskustes poliitilist klassi ja vähemusi. Parempopulismi mõiste on siiski raskesti arusaadav, sest selle esindajate programmid võivad olla väga erinevad ning piirid traditsioonilise paremäärmusluse ja konservatismiga on ähmased. Sotsiaalteaduslikust mõistest tuleb eristada sõna tarvitust meedias ja avalikkuses, mis on sageli halvustav. Peale selle on sõna tähendus üldkeeles enamasti ähmane ja asjaosalised sellist nimetust omaks ei võta. Ka politoloogilises diskussioonis on sellele terminile ette heidetud ähmasust ja sisutust. Hoolimata termini levikust ei kasutata seda teaduskirjanduses ühtses üldtunnustatud tähenduses.

Parempopulismi vaadeldakse ka seoses võimaliku populistlike (sealhulgas vasakpopulism) liikumiste ja parteide leviku laienemisega üldse, kusjuures populistlikud parteid võistlevad sama elektoraadi pärast.

## Viited
Dorolțu kirikuaed

**Dorolţu kirikuaed** on kalmistu (rumeenia *Cimitirul Dorolțu*) Transilvaanias, tänapäeva haldusjaotuse järgi Rumeenias Cluji maakonnas Aghireșu vallas Dorolțu asulas.

Kalmistu idaosas olev Dorolțu kalvinistlik kirik on ehitatud 14. sajandil rooma-katoliku kirikuna. Kalmistu on olnud kasutuses samast ajajärgust, kuid hiljem on seda kasutanudkalvinistlik kogudus.

Kirikuaed on tähelepanuväärne oma vanade hauatähistega ning on Transilvaania sakside üks terviklikumalt säilinud väikekalmistuid. Kiriku ansambel koos aias oleva kalmistuga on Rumeenia kultuurimälestis nr CJ-II-a-B-07607.

## Pildid

DoroltuCJ (4).JPG|Vaade kalmistule
DoroltuCJ (8).JPG|Kalmistul olev kirik
DoroltuCJ (29).JPG|Hauatähis kalmistul
DoroltuCJ (32).JPG|Mahajäetud kalmistuosa


## Viited

## Välislingid
Kart

**Kart** ehk **kartauto** on väike üheistmeline lahtise kerega vedrustuseta võidusõiduauto.

## Vaata ka
* Kardisport
* Superkart
*  Crosskart
Allveelaeva tänav

**Allveelaeva tänav** on tänav Tallinnas Põhja-Tallinna linnaosas Kalamaja asumis, endise Noblessneri laevatehase alal.

Tänav kulgeb paralleelselt Kalaranna tänavaga. Algab Lennusadama tänavast ja lõppeb Peetri tänavaga. Tänava pikkus on ligikaudu 250 meetrit.

Allveelaeva tänav sai nime 23. oktoobril 2013.

## Viited
Haldja tänav

**Haldja tänav** on tänav Tallinnas Nõmme linnaosas Hiiu asumis.

Haldja tänav algab Pargi tänavalt ja lõpeb Ilmarise tänava ning Ugala tänava ristmikul. Haldja tänav on kirde-edelasuunaline ja ligikaudu 150 meetri pikkune.

Haldja tänav sai nime 8. novembril 1927.

## Viited
Demokraatliku Ühtsuse Partei

**Demokraatliku Ühtsuse Partei** (kurdi keeles *Partiya Yekîtiya Demokrat*, araabia keeles حزب الاتحاد الديمقراطي, harilikult kasutatakse lühendit **PYD**) on 2003. aastal süüria kurdide asutatud vasakpartei.

Alates 12. juulist 2012 on Demokraatliku Ühtsuse Partei koos Kurdi Rahvusnõukoguga Kõrgemas Kurdi Nõukogus, täites Süüria kodusõja tingimustes ajutise valitsuse rolli Süüria Kurdistanis.
Michael Tobias

**Michael Charles Tobias** (sündinud 27. juunil 1951) on ameerika ökokirjanik.

Ta on ühtlasi filmirežissöör ja aktiivne looduskaitsetegelane.

## Teosed
*1984. *Deep Ecology*.
*2005. *The Adventures of Mr. Marigold*.
*2013. *Biotopia*.
*2021. *On the Nature of Ecological Paradox* (kaasautor Jane Gray Morrison).
*2022. *The Quantum Biosemiosphere* (kaasautor Jane Gray Morrison).
*2023. *Random Homeostasis – On the Nature of Contingent Reality* (kaasautor Jane Gray Morrison).
UNESCO maailmapärand Rumeenias

**[[Rumeenia]]** alal on **[[UNESCO maailmapärandi nimistu]]s** üheksa objekti ja 15 objekti kandidaati.

Nimistusse on kantud:
*seitse kultuuripärandi objekti:
**1993 Horezu klooster
**1993, 1999 Transilvaania kindluskirikuga asulad
**1993, 2010 Moldaavia kirikud
**1999 Daaklaste linnused Orăștie mägedes
**1999 Maramureși puukirikud
**1999 Sighișoara ajalooline kesklinn
**2021 Roșia Montană kaevandusmaastik
*kaks looduspärandi objekti:
**1991 Doonau delta (maailmapärandi objekt)
**2017 Karpaatide ja teiste Euroopa regioonide muistsed ja põlised pöögimetsad. Ühispärand Albaania, Austria, Belgia, Bulgaaria, Hispaania, Horvaatia, Itaalia, Saksamaa, Slovakkia, Sloveenia ja Ukrainaga
*nimistusse kandideerib alates 1991. aastast 12 objekti ning aastatel 2012–2015 lisandus kandideerima veel kolm objekti

## Viited

## Välislingid
*UNESCO maailmapärand Rumeenias. UNESCO maailmapärandi koduleht. Inglise keeles
Keenia Aafrika Rahvuslik Liit

**Keenia Aafrika Rahvuslik Liit** (tuntud ka lühendiga **KANU** ingliskeelsest nimest *Kenya Africa National Union*) on Keenia poliitiline partei, mis oli võimul aastatel 1963–2002 ehk peaaegu 40 aastat pärast Keenia vabanemist Briti koloniaalvõimu alt. Kuni aastani 1960 oli partei nimi Keenia Aafrika Liit (*Kenya Africa Union* ehk KAU). 

## Ajalugu
Alates oktoobrist 1952 kuni detsembrini 1959 oli Keenia riik eriolukorras Mau Mau ülestõusu tõttu Briti koloniaalvõimu vastu. Selle aja jooksul kasvas märgatavalt aafriklaste enda osalus riigi poliitilistes protsessides.

1960. aastal asutati Keenia Aafrika Demokraatlik Liit (*Kenya African Democratic Union* ehk KADU) vastuseisuks KANU-le. Tegemist oli suurel määral etnilise vastasseisuga. KADU esindas KAMATUSA (Kalejin, Maasai, Turkana, Samburu) gruppe, KANU aga suuremaid Luo ja Kikuyu gruppe. Viimasesse neist kuulus ka tolleaegne president Jomo Kenyatta. KADU pooldas föderaalset riigivalitsemist, KANU aga tsentraliseeritust. Keenia iseseisvumisel jäi võitluses peale KANU ning kuigi esialgu võeti vastu föderaalne süsteem, siis sellest peagi loobuti. 

## Ideoloogia
Enne 1960. aastat ühendas KANU mitmesuguste ideoloogiatega poliitikuid. 1965. aastal võeti aga konkreetsem suund, eriti pärast vasakule kalduvate Oginga Odinga juhtimisel tegutsenud poliitikute lahkumist. Asuti pooldama segamajandust ning riigi sekkumist majandusse riigiettevõtete kaudu. Sellega liitus Keenia külma sõja ajal Läänega. Nii Jomo Kenyatta kui ka temale järgnenud president Daniel arap Moi kasutasid seoseid Nõukogude Liiduga ettekäändena poliitiliste dissidentide mahasurumiseks. 

## Struktuur
KANU juhtimisstruktuur koosneb esimehest, peasekretärist ja mitmest aseesimehest. Nad valitakse rahvuslikul delegaatide konverentsil. Viimane selline toimus aastal 2005, kui partei esimeheks valiti Uhuru Kenyatta, kes nüüdseks on aga erakonnast lahkunud. 

Delegaadid konverentsile valitakse valimisringkondade tasandil. 

## Esimehed
* 1960–1962 James Gichuru
* 1961–1978 Jomo Kenyatta
* 1978–2005 Daniel arap Moi
* 2003–2012 Uhuru Kenyatta
* alates 2013 Gideon Moi

## Viited
Datu Sadja

**Datu Sadja** on traditsiooniline aadlitiitel, mis on kasutusel Filipiinidel.  Euroopas vastab ta krahvitiitlile. See on sarnane Filipiinide Datule, Malaisia Datuk-ile ja Indoneesia Dato-le.

Datu Sadja aadlitiitel antakse eluks ajaks silmapaistvate teenete või vapruse eest. Aadlitiili kandja saab liite Tema Ekstellents Datu Sadja.

## Viited
Tuan

**Tuan** on Aasias, eriti Malai keeltega riikides kasutatav aadlitiitel. Euroopas on see võrdne lordi ja *sir*iga.

## Viited
Hõimu tänav

**Hõimu tänav** on tänav Tallinnas Nõmme linnaosas Kivimäe asumis.

Hõimu tänav algab Ränduri tänavalt, ristub Saha tänava, Põllu tänava ja Olevi põiguga ning lõpeb Vabaduse puiesteel.

Hõimu tänav sai nime 8. novembril 1927.

## Viited
Valea Viilor

**Valea Viilor** (ungari *Nagybaromlak*, saksa *Wurmloch*) on asula Transilvaanias, tänapäeva haldusjaotuse järgi Rumeenias Sibiu maakonna Valea Viilori vallas. 

## Vaatamisväärsused
*Luteri Peetri kirik, mis on kultuurimälestis 11. sajandist. Seetõttu on Valea Viilor Transilvaania kindluskirikuga asulate hulgas, mis on üks UNESCO maailmapärandi objekte Rumeenias 
*Kreekakatoliku kirik (rumeenia keeles *Biserica Greco-Catolică din Valea Viilor*) 19. sajandi I poolest
*Õigeusu kirik (rumeenia keeles *Biserica Sf. Arhangheli din Valea Viilor*) 19. sajandi algusest

## Pildid
Foto: Robert Treufeldt, 19. mai 2011

Valea Viilor RT 01.jpg|Valea Viilori loodepoolne peatänav
Valea Viilor RT 07.jpg|Valea Viilori kagupoolne peatänav
Valea Viilor RT 04.jpg|Vaade kindluskiriku tornist Valea Viilorile. Ees on vallamaja
Valea Viilor RT 05.jpg|Kaguvaade kindluskiriku tornist Valea Viilorile


## Viited

## Välislingid
Krookuse tänav

**Krookuse tänav** on tänav Tallinnas Kristiine linnaosas Lilleküla asumis.

Krookuse tänav algab Mooni tänavalt, ristub Iirise tänavaga ja lõpeb Mehaanika tänava ning Keemia tänava ristmikul. Krookuse tänav on idakagu-lääneloodesuunaline ja ligikaudu 210 meetri pikkune.

Krookuse tänav sai nime 9. septembril 2015. Enne seda oli praegune Krookuse tänav Mehaanika tänava osa.

## Viited
Hajameelselt abielus

**"Hajameelselt abielus"** oli Eesti Televisiooni komöödiasari.

Sarja lavastasid Üllar Saaremäe ja Tõnu Oja, stsenaristid olid Villu Kangur ja Gert Kiiler. Peaosi mängisid Merle Palmiste, Andrus Vaarik, Harriet Toompere, Liisa Aibel ja Jüri Vlassov.

Esimene jagu oli eetris 2005. aastal vana-aastaõhtu programmis ning see oli Eesti telekanalite vana-aastaõhtu saadetest vaadatavuselt 8. kohal. Esimene hooaeg oli 16-osaline.

Teine hooaeg läks eetrisse 2006. aasta sügisel.

## Viited

## Välislingid
*"«Hajameelselt abielus» on maha kirjutatud tavalise perekonna pealt" Õhtuleht, 7. jaanuar 2006
Kolm rubiini

**Kolm rubiini** oli 1978. aastal ETV-s linastunud seitsmeosaline telelavastus.

Eino Baskini instseneering Julian Semjonovi romaani "Ogarjovi tänav 6" järgi. Telelavastus oli pühendatud miilitsatöötajatele, kes teevad ennastsalgavalt ohtlikku tööd. Tegevus toimus Moskvas, Leningradis, Sverdlovskis, Kaukaasias ja teistes Nõukogude Liidu linnades, kus uurijatel tuli otsida jälgi, et sõlmida kokku kuriteo paljastamisele viivad niidiotsad.

## Osades

* Tõnu Aav
* Rein Aren - miilitsapolkovnik Kostenko
* Eino Baskin
* Olev Eskola
* Ita Ever
* Robert Gutman
* Helle-Reet Helenurm
* Vladimir Ijontov
* Ain Jürisson	
* Jüri Karindi
* Ago- Endrik Kerge
* Urmas Kibuspuu
* Herardo Kontreras
* Einari Koppel
* Jüri Krjukov
* Silvia Laidla
* Alfred Mering
* Heino Mandri	
* Mikk Mikiver
* Jaanus Orgulas
* Sirje Põllu
* Endel Pärn
* Ilmar Tammur
* Ines Aru
* Ago Saller
* Aksel Orav

## Viited
Sõnad ja asjad

**"Sõnad ja asjad: inimteadmiste arheoloogia"** ("Les mots et les choses: une archéologie des sciences humaines") on Michel Foucault' filosoofiline raamat. Selle avaldas originaalis 1966 Gallimard ning eesti keeles 2015 Varrak Mirjam Lepikulti tõlkes.

## Kokkuvõte
### Eessõna
Jorge Luis Borges esitab väidetavalt Hiina entsüklopeediast pärineva loomade liigituse, mida meie ajastul ja meie maailmajaos on võimatu mõelda: a) keisrile kuuluvad, b) palsameeritud, c) taltsutatud, d) piimapõrsad, e) sireenid, f) muinasjutulised, g) hulkuvad koerad, h) käesolevasse liigitusse sissevõetud, i) rahutud nagu hullud, j) lugematud, k) väga peene kaamelikarvast pintsliga joonistatud, l) ja nii edasi, m) äsja kannu katki teinud, n) kaugelt vaadates kärbseid meenutavad. Mõeldamatu on jada, mis neid seob. Neil ei ole ühist kohta, kus nad võiksid naabrid olla. Nad saavad kohtuda ainult hääles, mis neid loetleb, või leheküljel, keele mittekohas, mõeldamatus ruumis.
Termotöötlus

**Termotöötlus** (*heat treatment*) on termin, mida kasutatakse kirjeldamaks materjalide kontrollitud kuumust ja jahutust eesmärgiga muuta nende struktuuri ja omadusi. Termotöötlus on kasutatavam tootmisprotsess, mis toote kuju muutmata võimaldab muuta nii materjali füüsikalisi kui ka mehaanilisi omadusi, nagu tugevus, sitkus, töödeldavus, kulumiskindlus ja korrosioonikindlus.
## Protsessitermotöötlus
### Terase protsessitermotöötlus
Terase termotöötluse, nii nagu igasuguse termotöötluse, eesmärk on metalli omaduste muutmine struktuuri muutmise teel ja see seisneb kuumutamises, seisutamises etteantud temperatuuril ja jahutamises. Termotöötlusega võib muuta nii terase mehaanilisi, tehnoloogilisi kui ka talitusomadusi. Lähtudes vastavatest temperatuuridest ning jahutuskiirusest, on terase termotöötluse põhimoodusteks:

1) lõõmutamine

2) normalisatsioon

3) karastamine

4) noolutamine

5) külmaga töötlus
### Mitterauasulamite protsessitermotöötlus
Mitterauasulamite korral kasutatakse termotöötlusi eesmärgiga saada ühtlast homogeensest struktuuri, vabaneda pingetest ja rekristalliseerida. Kasutatakse põhimoodustena homogenoseerivat lõõmutust, pingetuslõõmutust ja rekristalliseerivat lõõmutust.
## Tugevdav termotöötlus

1) tardlahustugevnemine

2) kalestumine

3) tera peenenemine

4) sadestuskõvenemine

5) faasimuutustest tingitud tugevnemine
### Terase tugevdav termotöötlus
Terase tugevdavad termotöötlusprotsessid on austeniidi lagunemine, martensiitmuutus, terase karastus, terase noolutus, läbikarastuvus, terase pingetugevdus, termokeemiline töötlus, terase termomehaaniline töötlus ja terase külmaga töötlus. 
### Mitterauasulamite tugevdav termotöötlus
**Sadestuskõvenemine** seisneb peente osakeste tekkes, mis toimivad barjääridena dislokatsioonide liikumisel, tugevdades ja kõvendades metalli. See on põhiline tugevdava termotöötluse moodus alumiiniumi-, vase-, magneesiumi-, jt mitterauasulamite korral.

**Alumiimiumisulamite termotöötluses** rakendatakse karastamist ja vanandamist, ebapüsivate struktuuride ja kristalse ehituse deformatsioonidefektide kõrvaldamiseks ka lõõmutamist.
## Viited
Mohammed Mahakuttah Abdullah Kiram

**Mohammed Mahakuttah Abdullah Kiram** oli Sulu sultan, kes valitses 1974–1986. Ta oli viimane Sulu sultan, keda ametlikult tunnistas Filipiinide valitsus.

Ta oli Mohammed Esmail Kiram I (Sulu sultan aastatel 1950–1974) vanim poeg. 

Tema vanim poeg on Muedzul Lail Tan Kiram (sündinud 1966), kes krooniti isa sultaniks kroonimise päeval kaheksa-aastaselt kroonprintsiks.

## Viited
Bojkovice

**Bojkovice** (saksa keeles *Bojkowitz*) on linn Tšehhis Zlíni maakonnas Uherské Hradiště ringkonnas. Linn asub Bílé Karpaty mägedes Olšava jõe kaldal merepinnast 280 meetri kõrgusel. Linna läbib raudtee.

Vaatamisväärsusteks on koduloomuuseum, Nový Světlovi loss ja aastail 1651–1656 ehitatud kirik.

## Ajalugu

Piirkonda on esimest korda kirjalikult mainitud aastal 1086, mil Bojkovice talud sai endale Rajhradi klooster. Asulana on Bojkovicet esimest korda kirjalikult mainitud siiski aastal 1362, mil selle sai oma valdusse Aleš Sternberkist. Algaastatel rüüstasid asulat nii tatarlased kui ka kumaanid. Aastal 1421 sai Bojkovicest alev. Šternberkide järgi on Bojkovice saanud ka omale tähekujulise vapi. Aastal 1466 rajati Bojkovice juurde kindlus.

Aastal 1936 rajas Vítězslav Kyšer linna juurde sõjatehase. Pärast Tšehhi alade hõivamist võtsid selle kasutusele sakslased. Teise maailmasõja järel tehas natsionaliseeriti. Aastast 1969 tegutseb see nimega Zeveta Bojkovice.

Linn sai Bojkovicest aastal 1965.

## Pilte


Bojkovice, Komenského.jpg|Bojkovice
Bojkovice_nádraží.JPG|Raudteejaam
Bojkovice, kostel.jpg|Bojkovice kirik
Bojkovice, Jan Nepomucký.jpg|Jan Nepomucký kuju


## Tuntud elanikke

*Karel Urbánek – Tšehhoslovakkia riigitegelane
*Vítězslav Kyšer – Tšehhi tööstur
*Jan Šabršula – Tšehhi romanist
*Josef Stolařík – Tšehhi võrkpallur

## Viited

## Välislingid

*Linna koduleht
Transilvaania kindluskirikuga asulad

**Transilvaania kindluskirikuga asulad** (prantsuse *Sites villageois avec églises fortifiées de Transylvanie*, inglise *Villages with Fortified Churches in Transylvania*, rumeenia *Sate cu biserici fortificate din Transilvania*) on UNESCO maailmapärandi objekt nr 596 Rumeenias (Transilvaanias). 

Transilvaanias on üldse umbes 150 kindluskirikut. Maailmapärandi objekt koosneb seitsmest asulast ja sealolevast kindluskirikust:

Objekt kanti UNESCO maailmapärandi nimistusse 1993. aastal kui "Biertan ja selle kindluskirik" (prantsuse *Biertan et son église fortifiée*, inglise *Biertan and its fortified Church*). 1999. aastal laiendati objekti: Biertani objekti pindala suurendati ning lisati kuus kindluskirikuga asulat.

## Viited

## Välislingid

*Transilvaania kindluskirikuga asulad UNESCO Maailmapärandi Komitee kodulehel. Prantsuse ja inglise keeles
Umihana Čuvidina

**Umihana Čuvidina** (1794–1870), oli Bosnia luuletaja, esimene Bosnia naispoeet, kelle luuletused on tänapäevani säilinud.

## Elulugu

Umihana sündis aastal 1794 tänapäeva Bosnia ja Hertsegoviina aladel Sarajevos. Tema vanemad olid bosnialastest restoraniomanikud.

Aastal 1813 kihlus ta Mujo Čamdži-bajraktari nime kandva mehega; see langes aga Esimese Serbia ülestõusu mahasurumisel. Umihana otsustas seepeale mitte kunagi abielluda; ühtlasi asus ta oma kihlatust ja tema kaassõduritest luuletusi kirjutama. Umihana lõi oma teosed lauldes esitamiseks – need on osa sevdalinkast, mis on üks Bosnia rahvamuusika vorme. Ainus teos, mis täiel määral on säilinud ja mille autorsuses ei kahelda, on "Sarajlije iđu na vojsku protiv Srbije".

Umihana suri aastal 1870 Sarajevos, tema haua asukoht on teadmata.

## Mälestamine

Aastal 1970 avati Sarajevos Umihana nime kandev algkool (Umihana Čuvidina Osnovna Škola).

Aastal 2011 eraldasid Sarajevo linnavõimud 80 000 konverteeritavat marka luuletaja kodumaja ja selle ees oleva tänava rekonstrueerimiseks.

## Teoseid

Ainus täielikult säilinud teos, mille autorsus on kindel, on 79 värsiga teos "Sarajlije iđu na vojsku protiv Srbije" (Sarajevo mehed lähevad sõtta Serbia vastu). Teisi tuntumaid poeeme:
* "Žal za Čamdži Mujom" (Igatsedes Čamdži Mujot)
* "Čamdži Mujo i lijepa Uma" (Čamdži Mujo ja imekaunis Uma) 

## Viited
Acciaroli

**Acciaroli** on küla ja osavald Itaalias Salerno provintsis Pollica vallas.

Küla on tuntud kui pikaealisuse piirkond – seal on erakordselt palju rohkem kui 100-aastaseks elanud inimesi (umbes 300), kusjuures 20 protsenti neist on enam kui 110-aastased. Selline pikaealisus püsib hoolimata asjaolust, et paljud Acciaroli eakad suitsetavad või on ülekaalulised. 

Acciaroli saja-aastastel inimestel on teadaolevalt väga madal südamehaiguste ning Alzheimeri tõve määr.
Reka jõgi

**Reka** on jõgi Horvaatias ja Sloveenias. Jõgi voolab läbi Karsti platoo. Jõe maapealse osa pikkus on 54 km (sellest Lätis 46 km) ja valgla on 365 km².

Reka algab Klane lähistelt Slovenski Snežniku mäelt merepinnast 720 meetri kõrguselt. Horvaatia aladel kannab see ka nime  *Vela Voda*. Jõgi voolab loodesse Sloveenia territooriumile, kus see ülemjooksul kannab ka nimetust *Velika voda* (samatähenduslik Vela Vodaga, tähendab suurt vett). Sloveenias asuvad jõe ääres  Ilirska Bistrica ja Prem. Škocjani küla lähistel merepinnast 271 meetri kõrgusel kaob Reka maa alla.

Edasi läbib jõgi Škocjani koopaid. Koobastes asub maailma suurimate hulka kuuluv maa-alune kanjon, mille  jõgi on lubjakivisse uuristanud. Kanjoni lõpus on sifoon, mis ei suuda suurvee ajal kogu jõevett läbi lasta, nii võib veetase koopas tõusta enam kui 100 meetri võrra. 160 meetri sügavusel kaob jõe vesi maa-aluses järves ja edasi pole selle kulg jälgitav.

Reka jõe vesi tõuseb taas maapinnale 38 kilomeetrit eemal, pannes aluse Timavo  jõele. Siiski pole see ainus koht, kus Reka vesi maapinnale tõuseb - vesi ilmub nähtavatele ka teistes Trieste ja Monfalcone vahelistes allikates; samuti panevad Timovale kahe kolmandiku ulatuses aluse teised veeallikad.
## Viited

## Välislingid
Astana palee

**Astana palee** oli ajalooliselt 1878. aastast saadik Sulu sultanaadi valitseja ametlik residents. Palee asus Sulu saarel.

## Viited
Dariga Nazarbajeva

**Dariga Nazarbajeva** (kasahhi Дариға Нұрсұлтанқызы Назарбаева; sündinud 7. mail 1963 Temirtaus) on Kasahstani jurist ja poliitik, riigi esimese presidendi Nursultan Nazarbajevi tütar. 

Alates 20. märtsist 2019 2. maini 2020 oli ta Kasahstani parlamendi senati esimees.

## Elulugu

Dariga sündis aastal 1963 tänapäeva Kasahstani alal Temirtaus. Tema isa on president Nursultan Nazarbajev. Ta õppis Moskva ülikoolis ja Kasahstani Riiklikus Ülikoolis.

Kodumaal juhatas ta riiklikku uudisteagentuuri Хабар. Aastal 2003 moodustas ta partei, mil nimeks Асар (Ühtsus). Aastal 2006 liitus partei teise parteiga, mil nimeks Отан (Isamaa, praegu kannab nime Nur Otan). 

3. aprillil 2014 sai temast parlamendi alamkoja Mazhilise aseesimees.

11. septembril 2015 sai temast peaministri asetäitja. 

Dariga oli abielus endise asevälisministri Rahhat Älijeviga, kes hiljem pages riigist. Aastal 2007 nad lahutati. Älijevi väitel lahutati nad Nursultan Nazarbajevi käsul ja ilma tema nõusolekuta. Neil sündis kaks poega – Nurali ja Aisoultan – ning tütar Venera. Aastal 2003 sai temast vanaema, kui Nuralil sündis tütar Laura.

Dariga on ka harrastuslaulja. Ta soovis konservatooriumis laulmist õppida, ent isa käsul jättis need õpingud pooleli.

## Viited
Die Biene

**Die Biene** (eesti keeles 'mesilane') oli Rakveres (Wesenberg) välja antud saksakeelne mesinduse kuukiri. Ajakirja väljaandja ja toimetaja oli Harry Friedrichs.

Ajakirja Die Biene ilmus 1925. aastal üks number.
Mars Express

**Mars Express** on Euroopa Kosmoseagentuuri (ESA) kosmosesond, mille eesmärgiks on uurida Marssi ja see on ESA esimene planeetidevaheline missioon. "Express" viitas algselt kiirusele ja efektiivsusele, millega sond ehitati, kuid hiljem lisandus sellele ka aeg, millega sond jõudis Maalt Marsi orbiidile. Sondi reisi Marsile lühendas tunduvalt asjaolu, et see startis ajal, kui Marsi ja Maa vaheline kaugus oli viimase 60 000 aasta väikseim. 

Kosmosesond Mars Express koosneb kahest osast: satelliidist Mars Express ja maandurist Beagle 2, mis laskus Marsi pinnale detsembris 2003. Maandur ei hakanud Marsi pinnal tööle, kuid satelliit on funktsioneerinud 2004. aasta algusest. Mars Express kaardistab Marsi pinda ja mineraale ning Marsi atmosfääri ringlust ja koostist.

Kuna sond on olnud oodatust tunduvalt töökindlam ja saadetud info väga väärtuslik, on ESA sondi missiooni pikendanud 6 korda ja see on NASA 2001 Mars Odyssey järel vanim teenistuses olev Marssi uuriv kosmosesond.

## Viited
MAVEN

**Mars Atmosphere and Volatile EvolutioN Mission (MAVEN)** on NASA kosmosesond, mille eesmärgiks on uurida Marsi atmosfääri ja teha kindlaks, vee ja tiheda atmosfääri kadumise põhjused.

MAVEN startis Marsile 18. novembril 2013 ja saabus Marsi orbiidile 22. septembril 2014.

5. novembril 2015 teatas NASA MAVENi andmetele tuginedes, et Marsi atmosfääri kadumine suureneb tunduvalt päikesetormide ajal ja seetõttu arvatakse, et Marsi atmosfääri kadumise taga on päikesetuuled.

6. detsembril 2025 kaotas MAVEN ühenduse Maaga. NASA süvakosmose võrgu kaudu käivad taastamiskatsed, kuid 2026. aasta jaanuari seisuga ei olnud ühendust taastatud.

## Vaata ka
* ExoMars Trace Gas Orbiter
* Mars Express
* Mars Global Surveyor
* Mars Orbiter Mission

## Viited
Kiilankur

**Kiilankur** (inglise keeles *wedge anchor*) on kinnitusvahend detailide kiireks ja tugevaks kinnitamiseks betooniga või muu kivimipõhise materjaliga.

Kiilankrud on enamasti valmistatud roostevabast või tsingitud terasest, harvemal juhul süsinikterasest. Kiilankru paigaldamiseks puuritakse auk. Koonuseline ankrutipp hakkab ankru pingutamisel liikuma puuritud ava seina ja ankru vahele ning tekkiv hõõre ei lase ankrul avast väljuda. Puuritud auk peab olema kiilankruga samas läbimõõdus.

Levinumad kasutuses olevad mõõtmed: M6, M8, M10, M12, M16 ja M20.

## Kiilankru paigaldamine
# Puuritakse vastava läbimõõduga auk
# Puuritud ava puhastatakse, näiteks suruõhu ja/või harjaga
# Kiilankur lüüakse kergelt avasse, kaitstes keeret mutriga
# Pingutatakse mutter (parima tulemuse saamiseks õige väändemomendiga)

## Viited
Türgi Kurdistan

**Türgi Kurdistan** (kurdi keeles *Bakurê Kurdistanê*) on tingliku nimetusega piirkond ida- ja kagu-Türgis, mis on asustatud kurdidega.

Türgi Kurdistani mitteametlik pealinn on Diyarbakır.

## Vaata ka
* Iraagi Kurdistan
* Iraani Kurdistan
* Süüria Kurdistan
Albaania vürstkond (keskaegne)

**Albaania vürstkond** (1368–1392) oli pärast Albaania kuningriigi lammutamist Karl Topia poolt moodustatud vürstkond. Vürstkond käis Topia ja Balša perekondade vahel käest kätte aastani 1392, kui Durrësi annekteeris Veneetsia vabariik.

## Valitsejad

* Karl Topia esimest korda (1368–1382)
* Balša II (1382–85)
* Karl Topia teist korda (1385–1387)
* Gjergj Topia (1387–1392)

## Ajalugu

Aastal 1358 tõusis Karl Anjou dünastia võimu vastu ning tõrjus nad Epeirosest ja Albaaniast välja kuni Durrësini. Ta valitses aastatel 1358 kuni 1368 paljude Kesk-Albaania osade üle ja kutsus end *Princeps Albaniae*.

Aastast 1362 püüdis Karl end sisse seada Durrësis, mis oli hertsoginna Giovanna valduses. Esimene, kindlasti edutu piiramine kestis aprillist 1362 maini 1363. Siis tõmbas Topia oma väed tagasi, mis olid haiguste tõttu nõrgenenud. Alles aastal 1367 suutis Karl Durrësi vallutada, olles vahepeal saavutanud veneetslaste vaikiva nõusoleku oma kavale teha tähtis sadam oma residentsiks. 

Karl saavutas Durrësis kontrolli aastal 1368, mis oli sealse Anjou kuningriigi viimane jäänuk. See sündmus põhjustas Albaania kuningriigi lõpu.

Balša II tegi neljanda katse vallutada Durrës, tähtis äri- ja strateegiline keskus, mida valitses rivaal Karl Topia. Aastal 1382 alustas Balša II sõda ja hõivas Durrësi. Aastal 1385 pöördus võidetud Karl Topia Murad I poole abi saamiseks rivaali Balša vastu Zeta vürstkonnast. See oli võrdne Osmanite riigi kutsumisega Albaaniasse, et aidata tal võita oma Balša rivaale. 

See katse põhjustas Hayreddin paša juhitud Osmanite väe kiire marsi Albaaniasse piki Via Egnatiat. Osmanite vägi haaras Balša ümber, tekitades raskeid kaotusi Balša II väele. Balša II ise tapeti aastal 1385 Savra lahingus (serbia: *Saurijsko Polje*) Lushnja lähedal, mis lõpetas Balša perekonna valitsemise Durrësis. Aastal 1392 langes Albaania vürstkond Veneetsia vabariigi kätte.

## Vaata ka

* Albaania vürstkonnad
* Albaania ajalugu
Airy-0

**Airy-0** on Marsi kraater, mille järgi määrati Marsi algmeridiaan. Kraater on umbes poole kilomeetri laiune ja asub Sinus Meridianis. Kraater valiti välja kosmosesondide Mariner 6 ja 7 saadetud piltide abil.

Airy-0 nimetati Briti astronoomi George Biddell Airy auks, kes 1850. aastal ehitas Greenwichi teleskoobi, mille järgi määrati Maa algmeridiaan.

## Viited
Skopje Ohridi Püha Klimenti kirik

**Skopje Ohridi Püha Klimenti kirik** (makedoonia keeles Црква „Св. Климент Охридски") on Makedoonia Õigeusu Kiriku Skopje piiskopkonna katedraal Põhja-Makedoonias Skopje linnas Centari linnaosas. Kirik asub aadressil бул. Св. К. Охридски бб.

## Kirikuhoone

Brutalistlik hoone on rotund mõõtmetega 36 m × 36 m. Kirik koosneb vaid kuplitest ja kaartest. Keskmise kupli pindala on 650 m². Peakirik on pühitsetud Ohridi pühale Klimentile ja alumine kirik Jumalaemale. Üks kiriku kabeleist on pühitsetud Helenale ja Constantinusele, teine aga pühale Minale. Kirik mahutab kuni 6000 inimest.

Keskmise kupli all on 3,5 meetri kõrgune peapiiskopi troon. Ikonostaasis asuvad ikoonid maalisid Gjorgji Danevski ja Spase Spirovski, kirikus asuvad freskod maalis Jovan Petrov. Kristust ja prohveteid kujutaval freskol on prohveteid kujutatud ebatraditsiooniliselt istuvas asendis (tavaliselt on neid kujutatud seisvatena).

Kirikuhoovis asub 45 meetri kõrgune kellatorn. Seal paiknevad kolm Austrias valatud kella: esimene neist on 1000, teine 500, kolmas aga 300 kilogrammi raskune. Kirikuhoovis asub ka purskkaev, mille rajas kingitusena kohalik islamiusuliste kogukond. Samuti asub kiriku juures mälestussammas Dositheos II auks.

## Ajalugu

Katedraali ehitus algas aastal 1972. Arhitekt oli Slavko Brezovski. Hoone pühitseti sisse 12. augustil 1990, kiriku nimipühaku Ohridi püha Klimenti 1150. sünniaastapäeval. Hoone valmis järgmisel aastal.

## Galerii


Soborna_Skopje_01.jpg|Dositheos II kuju kiriku juures
Iglesia_de_San_Clemente,_Skopie,_Macedonia,_2014-04-17,_DD_04.JPG|Kiriku sisevaade
St. Clement of Ohrid Church in Skopje, Macedonia - 16.jpg|Kiriku peakuppel


## Viited

## Välislingid
Sighișoara ajalooline kesklinn

**Sighișoara ajalooline kesklinn** (prantsuse keeles *Centre historique de Sighișoara*, inglise keeles *Historic Centre of Sighișoara*, rumeenia keeles *Centrul Istoric Sighișoara*, ungari keeles *Segesvár történelmi központja*) on UNESCO maailmapärandi objekt nr 902 Transilvaanias, tänapäeva haldusjaotuse järgi Rumeenias Mureși maakonnas Sighișoara linnas. 

Maailmapärandi objekt on 12. sajandil Saksimaa väljarändajate (hiljem tuntud kui Transilvaania sakside) asutatud ja 14.–18. sajandil välja ehitatud kindluslinn (ladina keeles *Castrum Sex*), millel oli sajandite jooksul oluline osa Kesk-Euroopa sõjanduses ja kaubanduses. Praegu on keskaegne kindluslinn Sighișoara ajalooline keskus.

Objekti pindala on 33 ha (võrdluseks: u 30% Tallinna vanalinna pindalast) ja selle kaitsetsooni pindala on 145 ha. Objekt kanti maailmapärandi loendisse 1999. aastal.

Sighișoara ajalooline kesklinn on ka Rumeenia kultuurimälestis nr MS-II-a-A-15805.

## Vaata ka
*Tunnitorn
*Plekkseppade torn
*Lihunike torn

## Viited

## Välislingid

*Sighișoara ajalooline kesklinn UNESCO Maailmapärandi Komitee kodulehel. Prantsuse ja inglise keeles
Kärt Kross

**Kärt Kross-Merilo** (sünninimi **Hansberg**, 1988-2016 **Kross**; sündinud 1. jaanuaril 1968) on eesti näitleja.

Ta on lõpetanud 1986. aastal Tallinna 46. Keskkooli ja õppinud Eesti Humanitaarinstituudis.

Ta on mänginud telesarjades "Kelgukoerad", "Brigaad 3", "Kartulid ja apelsinid" "Armastus" ning filmides "Ameerika mäed", "Lammas all paremas nurgas", "Tants aurukatla ümber", "Saja aasta pärast mais", "Puud olid ...", "Waba Riik". 

## Viited

## Isiklikku
Ta oli aastatel 1988-2016 abielus Märten Krossiga, neil on kaks tütart ja poeg.

## Välislingid
*
Lõõtsavägilased

**Lõõtsavägilased** on 2014. aastal loodud eesti rahvamuusikaansambel.

## Ajalugu
Lõõtsavägilaste alguseks saab lugeda seda, kui Untsakatest tuntud Margus Põldsepp pani 2013. aasta detsembris kokku enda juures lisapillina lõõtsa õppinud õpilaste (Andres Eelmaa, Rasmus Kadaja, Tobias Tae) ansambli. Ansambel tehti mõttega, et õpilased saaksid kogemuse ja tunnetuse, kuidas on ansamblis mängida. Ootamatult hakkas ansambli tegevus aga nii kiiresti edasi arenema, et väike projekt kasvas suureks. 29. jaanuaril 2014 tegid Lõõtsavägilased oma esimese proovi Karksi-Nuia Muusikakoolis. Esimesel aastal kandis ansambel nime Karksi-Nuia Muusikakooli Lõõtsaansambel, kuid suvel muudeti nimi Lõõtsavägilasteks.

Esimesed pool aastat õpiti ainult pillilugusid, kuid seejärel hakati rohkem rõhku panema laulumisele. Esimestel aastatel võis laval näha ainult nelja lõõtspilli, kuid 2017. aastal vahetas ansambli solist Andres Eelmaa oma põhipilli basskitarri vastu, et anda ansamblile juurde rohkem kõlavärvi. 2019. aasta jaanuaris liitus ansambliga Ott-Mait Põldsepp, kes mängib kitarri ja mandoliini.

Lõõtsavägilased mängivad põhiliselt rahva- ja pärimusmuusikat. Üheteistkümne aasta jooksul on ansambel andnud juba üle 800 kontsert-esinemise.

Samuti on Lõõtsavägilased esinenud kõikidel suurematel folkfestivalidel üle Eesti ning teinud koostööd näiteks Untsakate, Zetode, Jaan Pehki, Hardi Volmeri ja Metsatölluga.

Lõõtsavägilased on võitnud 2015. aastal Etnokulbi ("Uustulnuk pärimusmuusikas"), Viljandimaa Kultuurkapitali aastapreemia 2015, ERRS Lokulaua 2015. aastal ning 2018. aastal Raadio Elmari aasta loo auhinna looga "Kui laubä õhta jõudis".

## Koosseis
* Andres Eelmaa – basskitarr, laul
* Ott-Mait Põldsepp – akustiline kitarr, mandoliin, laul
* Rasmus Kadaja – eesti lõõtspill, karmoška, laul
* Margus Põldsepp – eesti lõõtspill, karmoška, laul
* Tobias Tae – eesti lõõtspill, karmoška, laul
* Georg-Rasmus Mäe – helirežii

## Diskograafia
**Albumid**
* "Meie noor ja tormiline veri" (2015)
* "Edimise numre miis" (2016)
* "#Kolmaz" (2018)
*"Pidu kodun" (2019)
*"Lõõtsavägilased" (2022)

**Singlid**
* "Edimise numre miis" (2016)
* "Vanapoisi reinlender" (2017)
* "Kui laubä õhta jõudis" (2018)
* "Ära sinä võtku pikka naist" (2019)
* "Sabalugu" (2020)
* "Kippar Kliiverpoom"(2022)
* "Trellid ees" (2023)
* "Vaatides Viski" (2024)

## Välislingid

* www.lootsavagilased.ee
Valea Viilori kindluskirik

**Valea Viilori kindluskirik** (rumeenia *Biserica evanghelică din Valea Viilor*) on kindluskirik Transilvaanias, tänapäeva haldusjaotuse järgi Rumeenias Sibiu maakonna Valea Viilori vallas Valea Viilori asulas. 

Kiriku ehitasid 14. sajandil Transilvaania saksid gooti stiilis basiilikana. Arheoloogilistel kaevamistel 1970. aastal leiti kiriku põhjaküljelt mingi varasema kiriku jäänused, kuid sellest pole midagi rohkemat teada. 15. sajandi lõpu ja 16. sajandi alguse ehitustöödega sai kirik tänasega sarnase väljanägemise ja mahu.

Barokne altar on pärit 1779. aastast (meister Stephan Folbarth) ja kantsli kõlaräästas 1746. aastast. Liivakivist ristimiskivi on pärit 16. sajandi I poolest. Üks kirikupink aastast 1528 esindab stiililist üleminekut gootikalt renessansile. Orel (meister Melchior Achs) on pärit aastatest 1807–1808, oreliprospekt on kullatud 1826. aastal.

Kirikuhoone pealöövi lael on kaitsekorrus, kooritornil on isegi kolm kaitsekorrust. Ka kirikuhoone põhja- ja lõunasissepääs on tugevdatud kaitseehitistega (langevõre jms). Kooris asub kaev. Kiriku ansamblisse kuuluvad ka välised kindlusehitised (ringmüür, neli torni, sealhulgas üks väravatorn jpm), mis kokku moodustavad linnuse.

Kirik on pühitsetud Peetrusele. 1939. aastal oli luteri koguduses 928 inimest, 2004. aastal aga ainult 20 inimest.

Kiriku ansambel (rumeenia *Ansamblul bisericii evanghelice fortificate*) on Rumeenia kultuurimälestis nr SB-II-a-A-12582.

Valea Viilori kindluskirik ja seda ümbritsev hiliskeskaegne asula on UNESCO maailmapärandi osa Rumeenias asuvast pärandist ja selle objektist nr 596.

## Pildid
Fotod: Robert Treufeldt, 19. mai 2011

Valea Viilori kindluskirik 03.jpg|Loodevaade kirikule väljastpoolt müüri
Valea Viilori kindluskirik 04.jpg|Kindluskiriku läänevaade
Valea Viilori kindluskirik 05.jpg|Vaade peatornist itta kooritornile
Valea Viilori kindluskirik 01.jpg|Kooritorni põhjakülje mašikulii
Valea Viilori kindluskirik 02.jpg|Põhjakülje kirikuukse langevõre


## Viited

## Välislingid
Karl August von Bergen

**Karl August von Bergen** (ka **Carl August von Bergen**; 11. august 1704 Frankfurt Oderi ääres – 7. august 1759 Frankfurt Oderi ääres) oli saksa anatoom ja botaanik.

Tema järgi on nimetatud bergeenia.
Tallinna Sotsiaal- ja Tervishoiuamet

**Tallinna Sotsiaal- ja Tervishoiuamet** on Tallinna linna ametiasutus, mis asub aadressil Endla 8. 

Ameti tegevusvaldkonnad on Tallinna linnas sotsiaalhoolekande koordineerimine ja korraldamine ning Tallinna elanike haiguste ennetamisele ja tervise edendamisele suunatud tegevuse korraldamine ja koordineerimine. Ameti juhataja on Raimo Saadi.

**Amet täidab järgmisi ülesandeid**: 

* hoiab ja parandab Tallinna elanike elukvaliteeti ning nende toimetulekut ja osalemist ühiskonnas;
* kavandab ja korraldab sotsiaalhoolekannet ja teavitab linlasi ja organisatsioone abi saamise võimalustest;
* planeerib ja viib ellu sotsiaalhoolekande ja tervisedenduse projekte;
* korraldab sotsiaalhoolekande, tervishoiu ja tervisedenduse teemadel seminare, konverentse ja teabepäevi;
* nõustab sotsiaalhoolekande korraldamisel linnaosavalitsuste sotsiaalhoolekande osakondi ja hoolekandeasutusi;
* teostab eestkostet Tallinna linna eestkostel olevate täisealiste inimeste üle;
* haldab ja korraldab alaealise eestkostetava nimel linnaosa valitsuse ettepanekul selliseid tehinguid, mille tegemiseks on perekonnaseaduse järgi vaja kohtu nõusolekut.

## Vaata ka
*Tallinna Perekeskus 

## Välislingid
* Põhimäärus
* Tallinna Sotsiaal- ja Tervishoiuamet
Ellen Tamm

**Ellen Tamm** (neiuna **Ellen Linno**; 30. detsember 1927 – 25. veebruar 2018) oli eesti ehtekunstnik ja kunstipedagoog.

Ta lõpetas aastal 1945 Tallinna 10. Keskkooli. Aastal 1948 astus ta Tallinna Riiklikku Tarbekunsti Instituuti, kuid lõpetas aastal 1954 ERKI metallehistöö erialal.

Ta töötas aastatel 1954–1957 Tallinnas Kunstsarvetehases. Aastatel 1957–1983 töötas ta ERKI-s õppejõuna ja aastatel 1983–1989 meistrina.

## Tunnustus
* 2006 – Valgetähe IV klassi teenetemärk

## Viited

## Välislingid
* President Rüütel annab riikliku aumärgi 834 inimesele, Õhtuleht, 8. veebruar 2006.
Clash Royale

**"Clash Royale"** on mobiiltelefonis mängitav strateegiamäng, mille tootis ja 2. märtsil 2016 avaldas Supercell. Mäng sarnaneb mänguga "Clash of Clans". 

Maailma esimene "Clash Royale" turniir toimus Soomes Helsingis.

Clash Royale on kaardimäng, kus tuleb rünnata oma võitlejatega vastase torne. Mängus saab avada uusi võitlejaid avades kirste. Mängu eesmärk on saada võimalikult palju karikaid, neid saab mänge võites
Kató Lomb

**Kató Lomb** (sünninimega **Katalin Szilárd**; 8. veebruar 1909 Pécs – 9. juuni 2003 Budapest) oli ungari polüglott, tõlk ja tõlkija. Ta oli üks maailma esimesi sünkroontõlke.

Eesti keeles on ilmunud tema raamat "Kuidas ma keeli õpin ehk kuutteist keelt oskava tõlgi märkmed" (originaalis "Így tanulok nyelveket. Egy tizenhat nyelvű tolmács feljegyzései", ungari keelest tõlkinud Sander Liivak; Tallinn: Verb, 2016).
Iisaku soon

**Iisaku soon** (ka *Soone oja*) on vooluveekogu Tallinnas Nõmme, Mustamäe ja Haabersti linnaosas. Soon on 4,6 km pikk, valgala pindala 4,7 km².

Iisaku soon algab Mustamäe jalamil kasvavast Rõõmuallika metsast ja suubub kagust Harku järve. Lahtise sängina esineb soon ülemjooksul kuni Mäepealse tänavani, keskjooksul Kadaka tee ja Iva tänava lõpuosa vahel, mujal on kanaliseeritud.

Iisaku soon oli piiriks Haabersti ja Harku mõisa vahel.

Iisaku soone nimes esinev liigisõna *soon* märgib väikest oja. Varasem ametlik *Soone oja* oli nimetatud alamjooksul asunud Soone talu järgi. Iisaku soone järgi on nime saanud Soone talu alamjooksul ja Soone tänav (22.04.1960) ülemjooksul.

Rõõmuallika lähedal suubub Iisaku soonde Allikakraav.

## Vaata ka
*Järveotsa oja

## Viited

## Välislingid
* 
* Robert Nerman: Seletuskiri Tallinna omaaegsete vooluveekogude lokaliseerimise töö juurde
Europass

**Europass** on Euroopa Liidu veebipõhine keskkond, mis lihtsustab kodanikel oma oskuste ja kvalifikatsiooni kirjelduse koostamist eesmärgiga hõlbustada kodanike mobiilsust Euroopa majandusruumis. Abiks on ka CV, keelepassi ja õpirände tunnistuse materjalid.

## Viited
Valli baar

**Valli baar** on baar Tallinnas aadressil Müürivahe 14

Valli baari sisekujundus on tõenäoliselt loodud 1970. aastate algul ning see on tunnistatud kultuurimälestiseks.

Valli baarist ja selle külastajatest on 2008. aastal valminud Peeter Sauteri ja Manfred Vainokivi dokumentaalfilm "Valli baar".

## Viited

## Välislingid
* Kristiina Davidjants. Legendaarne Valli baar sumiseb eilsest kinolinal Eesti Päevaleht, 13. november 2008
Bergeenia

**Bergeenia** (*Bergenia*), badaan, on kivirikuliste (*Saxifragaceae*) sugukonda kuuluv püsilill. Bergeenia on saanud nime saksa botaaniku Karl August von Bergeni järgi.

Bergeenia levinumad liigid on südajalehine bergeenia (*Bergenia cordifolia*) ja kahelehine bergeenia (*Bergenia crassifolia*), millel on mitmeid sorte.

## Viited
Konstantinoopoli piiramine

**Konstantinoopoli piiramine** leidis ajaloos aset mitmel korral, ainult kaks neist (1204. ja 1453. aastal) olid edukad.

Teadaolevad Konstantinoopoli piiramised:
* Konstantinoopoli piiramine (559) kutriguuride poolt.
* Konstantinoopoli piiramine (626) avaaride, slaavlaste ja Sassaniidide Pärsia poolt.
* Konstantinoopoli piiramine (674–678) araablaste poolt.
* Konstantinoopoli piiramine (717–718) araablaste poolt.
* Konstantinoopoli piiramine (813) bulgaarlaste poolt.
* Konstantinoopoli piiramine (821–822) Thomas Slaavlase juhitud mässajate poolt.
* Konstantinoopoli piiramine (860) russide kaganaadi poolt.
* Konstantinoopoli piiramine (907) Kiievi-Vene riigi poolt.
* Konstantinoopoli piiramine (941) Kiievi-Vene riigi poolt.
* Konstantinoopoli piiramine (1047) Leon Tornikiose juhitud mässajate poolt.
* Konstantinoopoli piiramine (1050–51) petšeneegide poolt.
* Konstantinoopoli piiramine (1203) ristisõdijate poolt; selle tagajärjel sai Bütsantsi troonile Alexios IV.
* Konstantinoopoli piiramine (1204) ristisõdijate poolt; linn vallutati ja välja kuulutati Ladina keisririik.
* Konstantinoopoli piiramine (1235) bulgaarlaste ja Nikaia impeeriumi poolt.
* Konstantinoopoli piiramine (1260) Nikaia impeeriumi poolt, mis oli edutu. Järgmisel aastal toimunud üllatusrünnak väikese Nikaia väe poolt osutus edukaks, kuid tegemist ei olnud piiramisega.
* Konstantinoopoli piiramine (1376) Andronikos IV Palaiologose poolt, keda toetasid Osmanid.
* 1390–1402 blokeerisid Osmanid Konstantinoopolit, kuid ei asunud seda otseselt piirama.
* Konstantinoopoli piiramine (1411), lühike piiramine Osmanite poolt.
* Konstantinoopoli piiramine (1422), esimene tõsine linna piiramine Osmanite poolt.
* Konstantinoopoli piiramine (1453) Osmanite poolt, lõppes linna vallutamise ja Bütsantsi riigi hukuga.
Mäžit Gafuri

**Mäžit Gafuri** (baškiiri keeles *Мәжит Ғафури*; 8. juuli / 20. juuli 1880 Zilim-Karanovo Ufa kubermang – 28. oktoober 1934 Ufa) oli baškiiri ja tatari kirjanik. 

Ta on baškiiri ja tatari kirjanduse ja poeesia klassik, folklorist ja dramaturg.

Ta sündis aastal 1880 Zilim-Karanovo külas Sterlitamaki maakonnas Ufa kubermangus (praeguse haldusjaotuse järgi Gafuriiski rajoonis Baškortostanis) kooliõpetaja perekonnas viienda lapsena. Algõpetuse sai ta oma isa käest. Aastal 1893 saatis isa ta õppima naaberkülla Utjaševosse koraanikooli. Sama aasta detsembris isa suri, pool aastat hiljem suri ka ema; kuid seoses vanemate surmaga ei kadunud tal õpihimu. Aastal 1896 üritas ta õppima asuda Ufasse Gusmania medresesse, kuid see jäi katki vaid majanduslikel põhjustel. Aastatel 1898–1904 õppis ta Troitskis Rasulia medreses Zaynulla Rasulevi õpilasena. Aastatel 1904–1906 õppis ta Kaasanis Muhammadia medreses, aastatel 1906–1908 õppis ta Ufas Galia medreses.

## Looming
* Tema esimene luuletus *"Ишан шәкертләренә"*; kirjutatud aastal 1902
* Tema esimene raamat "Себер тимер юлы йәки әхүәле милләт"; ilmus aastal 1904 Orenburgis

## Isiklikku
Ta oli abielus ja tal on kaks poega. Tema pojapoeg Raif Gafuri on astrofüüsik.

## Tunnustus
* 1923 – Baškiiri ANSV rahvakirjanik

## Välislingid
* Mäžit Gafuri elulugu Краткая литературная энциклопедия's (vene keeles)
Fadil Ferati

**Fadil Ferati** (10. mai 1960 Istog – 30. jaanuar 2010 Istog) oli Kosovo poliitik, ta on olnud Kosovo Demokraatliku Liidu aseesimees. Lisaks oli ta aastatel 1999–2010 Istogi linnapea.

Ta sündis aastal 1960 Istogis. Istogis lõpetas ta ka keskkooli. Seejärel lõpetas ta aastal 1985 Priština ülikooli majandusteaduskonna.

Pärast ülikooli lõpetamist töötas ta aastatel 1988–1990 Istogi eraettevõtetes raamatupidajana. Aastast 1989 oli ta ka Kosovo Demokraatliku Liidu liige.
Tiszaújváros

**Tiszaújváros** (1970. aastani Tiszaszederkény, 1970–1991 Leninváros) on linn Ungaris Borsod-Abaúj-Zempléni komitaadis, Tiszaújvárosi kreisi keskus. Asub Tisza jõe ääres Miskolcist 35 km kagu pool.

22. aprillil 1970 nimetati linn Lenini 100. sünniaastapäeva puhul Leninvárosiks (Lenini linnaks).

## Viited

## Välislingid

* Linna koduleht
Šaľa

**Šaľa** (ungari *Vágsellye*, saksa *Schelle*) on linn Slovakkias Nitra maakonnas, Šaľa ringkonna halduskeskus.

## Rahvastik

18% linna elanikest on ungarlased.

## Viited

## Välislingid
*http://www.sala.sk/
Kobilje vald

**Kobilje vald** (ungari *Kebeleszentmárton*) on vald Sloveenia idaosas, Ungari piiri ääres. Vald hõlmab vaid ühe küla, Kobilje.

Koibljet on kirjalikult esmamainitud 1208. aastal kujul Kebele, 1627. aastal hävitasid küla türklased. 1910. aastal oli küla 1109 elanikust 95% ungarlasi. 2002. aastal elas külas vaid 11 ungarlast.

## Välislingid

*http://www.kobilje.si/
Spitak

**Spitak** on linn Armeenia põhjaosas Lori maakonnas. 

Linn sai tugevasti kannatada 1988. aasta maavärinas.

## Viited

## Välislingid
Aspindza

**Aspindza** (gruusia ასპინძა) on alev Gruusias Samtshe-Džavahhethi piirkonnas, Aspindza rajooni keskus. Asub Kura jõe ääres.

2014. aastal oli Aspindza elanike arv 2793.

## Viited
Qara Qarayev

**Qara Əbülfəz oğlu Qarayev** (5. veebruar 1918 Bakuu – 11. veebruar 1982 Bakuu) oli aserbaidžaani helilooja. 

Qarayev kirjutas üle 100 muusikateose, nende seas ballette, oopereid, sümfooniaid ja kammerteoseid.

## Välislingid
*http://www.imdb.com/name/nm0439034/